b'\n_START_ARTICLE_\nDainius Sverdiolas\n_START_PARAGRAPH_\nDainius Sverdiolas (g. 1956 m. rugs\xc4\x97jo 30 d. Vilniuje) \xe2\x80\x93 vargonininkas, choro dirigentas, pedagogas.\n_START_SECTION_\nBiografija\n_START_PARAGRAPH_\n\xc5\xbdinomo kult\xc5\xabros veik\xc4\x97jo Salomono Sverdiolo s\xc5\xabnus. Dainius 1963\xe2\x80\x931974 m. mok\xc4\x97si Vilniaus M. K. \xc4\x8ciurlionio vidurin\xc4\x97je meno mokykloje (diriguoti mok\xc4\x97 K. Kaveckas). 1974\xe2\x80\x931980 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (vyr. d\xc4\x97st. H. Perel\xc5\xa1teino ir prof. K. Kavecko klas\xc4\x97s). Kartu vargonuoti mok\xc4\x97si pas prof. L. Digr\xc4\xaf (studijas baig\xc4\x97 1981 m.). 1981 m. tobulinosi vargoninink\xc5\xb3 seminare Weimare (Vokietija) pas prof. E. Kohler\xc4\xaf, o 1990 ir 1991 m. dar tobulinosi Haarleme ir Alkmaare (Nyderlandai)._NEWLINE_1980\xe2\x80\x931983 m. D. Sverdiolas buvo muzikos ir dainavimo mokytojas Rykant\xc5\xb3 (Trak\xc5\xb3 r.) a\xc5\xa1tuonmet\xc4\x97je mokykloje._NEWLINE_Nuo 1983 m. Vilniaus Juozo Tallat-Kelp\xc5\xa1os auk\xc5\xa1tesniosios muzikos mokyklos (konservatorijos) koncertmeisteris ir choro dirigavimo d\xc4\x97stytojas. 1984\xe2\x80\x931986 m. buvo moksleivi\xc5\xb3 choro studijos vadovas. Paruo\xc5\xa1\xc4\x97 valstybini\xc5\xb3 egzamin\xc5\xb3 programas, sureng\xc4\x97 kelet\xc4\x85 vie\xc5\xa1\xc5\xb3 koncert\xc5\xb3, dalyvavo 1985 m. respublikin\xc4\x97je dain\xc5\xb3 \xc5\xa1vent\xc4\x97je ir konkurse._NEWLINE_Nuo 1992 m. Vilniaus Juozo Tallat-Kelp\xc5\xa1os konservatorijos vargon\xc5\xb3 klas\xc4\x97s vadovas. 1982\xe2\x80\x931984 m. buvo Vilniaus in\xc5\xbeinerinio statybos instituto student\xc5\xb3 mi\xc5\xa1riojo choro \xe2\x80\x9eGabija" chormeisteris \xe2\x80\x93 dirigentas. Kolektyvo 20-me\xc4\x8dio jubiliejiniam koncertui (1984 m. gegu\xc5\xbe\xc4\x97s 26 d.) pareng\xc4\x97 kamerin\xc4\xaf student\xc5\xb3 chor\xc4\x85, su kuriuo atliko P. Hindemitho \xc5\xa1e\xc5\xa1is chorus austr\xc5\xb3 ra\xc5\xa1ytojo R. M. Rilk\xc4\x97s (Rilke) tekstais._NEWLINE_1985\xe2\x80\x931986 m. D. Sverdiolas Vilniaus Arkikatedroje Bazilikoje sureng\xc4\x97 O. Messiaeno vargon\xc5\xb3 muzikos koncert\xc5\xb3 cikl\xc4\x85. Kaip solistas koncertavo su simfoniniais ir kameriniais orkestrais bei \xc4\xafvairiais ansambliais, akompanavo solistams ir chorams. Vargonininko koncert\xc5\xb3 programose vyrauja romantin\xc4\x97 ir \xc5\xa1iuolaikin\xc4\x97 muzika. Jis yra daugelio lietuvi\xc5\xb3 kompozitori\xc5\xb3 nauj\xc5\xb3 k\xc5\xabrini\xc5\xb3 vargonams pirmasis atlik\xc4\x97jas. Kur\xc4\xaf laik\xc4\x85 d\xc4\x97st\xc4\x97 vargoninink\xc5\xb3 kursuose Lietuvos muzikos akademijoje ir Vilniaus konservatorijoje. Kaip vargonininkas solistas dalyvavo daugelyje festivali\xc5\xb3 ir koncert\xc5\xb3 Latvijoje, Estijoje, Ukrainoje, Rusijoje, Lenkijoje, Vokietijoje, \xc4\x8cekoslovakijoje, Bulgarijoje, Anglijoje, Nyderlanduose, Ispanijoje, Italijoje, Kanadoje, Pranc\xc5\xabzijoje, Danijoje. Vargon\xc5\xb3 muzikos \xc4\xafra\xc5\xa1\xc5\xb3 padar\xc4\x97 Lietuvos ir u\xc5\xbesienio radijas._NEWLINE_1997 m. D. Sverdiolas Vilniuje \xc4\xafk\xc5\xabr\xc4\x97 vargon\xc5\xb3 statybos firm\xc4\x85 \xe2\x80\x9eOrganum" ir jai vadovauja. Stato ir remontuoja vargonus Lietuvoje ir svetur. Pastat\xc4\x97 daugiau kaip 20 vargon\xc5\xb3 ba\xc5\xbeny\xc4\x8diose ir muzikos mokymo \xc4\xafstaigose._NEWLINE_\xc5\xbdmona Dalia Tarailait\xc4\x97-Sverdiolien\xc4\x97 yra muzikolog\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'